
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 iunie 2013

	Nr.
	27/329


R A P O R T

asupra propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea forţei de muncă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 167/2013 din 27 mai 2013, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea forţei de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.156/18.03.2013)

· avizul negativ al Comisiei pentru buget, finanţe şi bănci (nr.22/214/12.06.2013)

· avizul negativ al Comisiei juridice, de disciplină şi imunităţi (nr.31/686/04.06.2013)

· avizul negativ al Comisiei pentru egalitatea de şanse pentru femei şi bărbaţi (nr.37/322/05.06.2013)

· punctul de vedere negativ al Guvernului (nr.502/12.04.2013).


Propunerea legislativă are ca obiect de reglementare modificarea şi completarea Legii nr.76/2002, cu modificările şi completările ulterioare, măsurile preconizate vizând introducerea de noi măsuri de stimulare a ocupării locurilor de muncă pentru angajatori şi şomerii de lungă durată, introducerea de noi beneficiari de indemnizaţie de şomaj şi reducerea condiţionalităţilor de implementare a unor măsuri active prevăzute de legislaţia în vigoare.

Totodată, se propune şi abrogarea art. 5-12 din Legea nr. 116/2002 privind prevenirea şi combaterea marginalizării sociale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 19 iunie 2013 au participat, în conformitate cu prevederile art.55 din Regulamentul Camerei Deputaţilor:

· d-na Simona Bordeianu – director, Ministerul Muncii, Familiei, Protecţiei Sociale şi Persoanelor Vârstnice 
· d-na Mihaela Cristea – şef serviciu, Ministerul Finanţelor Publice.
La lucrările comisiei şi-au înregistrat prezenţa 26 deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 22 mai 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· o parte dintre reglementările propuse prin iniţiativa legislativă se regăsesc în proiectul de lege iniţiat de Guvernul României, dezbătut şi adoptat de comisie cu amendamente;
· din examinarea conţinutului Expunerii de motive rezultă că nu sunt îndeplinite exigenţele impuse instrumentelor de prezentare şi motivare a proiectelor de acte normative, potrivit dispoziţiilor art.31 din Legea nr.24/2000 privind normele de tehnică legislativă pentru elaborarea actelor normative. Astfel, din examinarea Expunerii de motive reiese că, în cuprinsul acesteia, nu se regăsesc elementele concrete de motivare a soluţiilor legislative preconizate, nerezultând, aşadar, care sunt deficienţele practice cărora aceste soluţii legislative urmăresc să le răspundă în raport cu eventualele insuficienţe ale reglementărilor în vigoare cu incidenţă în domeniu. 
· nu sunt îndeplinite cerinţele impuse de prevederile art. 138 alin. (5) din Constituţia României, referitoare la indicarea surselor financiare necesare pentru punerea în aplicare a măsurilor propuse prin soluţiile legislative preconizate. Având în vedere că modificările intervenite asupra bugetului asigurărilor pentru şomaj au impact asupra bugetului general consolidat, este necesar, în conformitate cu prevederile art.7 din Legea responsabilităţii fiscal-bugetare nr.69/2010, să se elaboreze fişa financiară potrivit prevederilor art.15 din Legea nr. 500/2002 privind finanţele publice, însoţită de declaraţia conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară, cu legea bugetară anuală şi cu plafoanele de cheltuieli prezentate în strategia fiscal-bugetară.

PREŞEDINTE,



SECRETAR,

Florin Iordache



Mihăiţă Găină

Întocmit,

Expert parlamentar Lidia Vlădescu

